open-index/open-wikipedia-markdown huggingface dataset:
Azaya 63

Wina'am sam yɔɔb nɛ o faangir dabisir
1 Anɔ'ɔnɛ nwa' yi Edom teŋgbauŋʋn kenna,
anɔ'ɔnɛ mɛ yi Bozira tempʋʋgin kenna
ka o fuud si' mu'oe wala?
Anɔ'ɔnɛ nwa' yɛ fuvɛnla,
bɛ tuonnɛ nɔɔd vugur vuguri ken nɛ paŋ wala?
“Li anɛ mam, m pian'ad nɛ pʋpielim,
ka mɔr paŋi na nyaŋi faaɛn ya.”
2 Bɔ ka fʋ fuud mu'oe
nwɛnɛ onɛ nɔɔd tiis wala maan daam?
3“ Mam ma'aa bɛ zin'ikanɛ ka ba nwi'asid tiis wala la;
buudi la wʋsa ni, sɔ' daa pʋ sʋŋi ma.
Ka dinzug ka m nɔɔ ba nɛ sʋnpɛɛn
ka nɔɔ ba teŋin nɛ ɛndʋg;
ka ba ziim tɔn'ɔsi madi m fuud,
ka m fuud la wʋsa si'.
4 Saŋa paae ya ka m na yɔɔ m dataas la sam,
ka faanm nidib la bas.
5 M gɔsi gilig ka sɔ' kae na sʋŋi ma,
ka li pakim nɛ sɔ' kae na sʋŋim la;
ala ka m mɛŋ paŋ tʋm tisim faangir,
ka m mɛŋ sʋnpɛɛn tisim kpi'euŋ ka m ken tuon.
6 M nɔ tɛɛns la nɛ m sʋnpɛɛn;
m sʋʋnri duoe ka m kɛ ka li wʋmi ba
ka ba ziim kpa'ae teŋin.”
Zun'or nɛ winsɔsʋg
7 M na yɛl Zugsɔb la pʋpielim an si'em
on maal si'el ka li nar ye ba wɔ'ɔg o la,
ka li dɔl wʋʋ Zugsɔb la maal si'eli tisi ti la.
Asida, o maal yɛlsʋma bɛdegʋ tis Israel yidim,
ka li anɛ o nimbaanlzɔɔr nɛ o pʋpielim piini la zug.
8 O yɛl ye, “Asida ba anɛ m nidib,
ba anɛ m bibanɛ kʋ faa ma,”
dinzug ka o liebi ba Faangid.
9 Ba sʋnsa'aŋ wʋsa pɔɔgin, o mɛ daa mɔr sʋnsa'aŋ,
ka o tʋm maliak kanɛ bɛɛ o san'an la ka o faaɛn ba
O nɔŋilim nɛ o nimbaanlzɔɔr la zug ka o faaɛn ba;
ka ʋki ba agɔlaa zi, yʋʋmpʋkʋda la saŋa sa.
10 La'an nɛ wala ba zan'as o
ka san'am o Siig Kasi la sʋʋnr.
Ala ka o liebi ba dataa,
ka o mɛŋ zab nɛ ba.
11 Ani ka o nidib la tiɛn Moses zʋmaana la yɛla
ka bu'os ye,
“Onɛ da nɔk o paŋtita'ari mɔri ba yina la bɛ ya?
Onɛ mɛ dɔlli ba atɛukʋn kena
nɛ o kɔnbkemnib la bɛ ya?
On kanɛ da nɔk o Siig Kasi
niŋi ba sʋʋgin la bɛ ya?
12 Onɛ da nɔk o paŋtita'ari dɔlis Moses ni
buak atɛuk dinɛ da bɛɛ ba tuon
ka li kɛ ka ba dʋ'ʋs o yʋ'ʋr saŋa linɛ ka' bɛnnɛ.
13 Onɛ da dɔlli ba yi zin'izulima zin'igin
ka ba nwɛnɛ wiedbanɛ zɔt paalʋ ni,
ka pʋ tu'ugida.
14 Ba nwɛnɛ niigi sigid bɔn'ɔgin nɛ,
ka Zugsɔb la Siig tisi ba vʋ'ʋsʋm.
Fʋn daa guri fʋ nidib la si'em nwa'
ye fʋ da' yʋ'ʋtita'are tisi fʋ mɛŋ”.
15 Naanim arezana ni gɔs na
fʋ na'am zin'ig linɛ an kasi ka vɛnl hali la.
Fʋ paŋ nɛ fʋ kpi'euŋ la wʋsa kpɛlim yaanɛ?
Fʋ pʋ lɛn zɔti ti nimbaanlig bɛɛ mɔri ti nyɔɔgɔ.
16 Amaa fʋnɛ aan ti ba'
la'an nɛ Abraham zi' ti la,
ka Israel mɛ zan'asi ti la;
Oo Zugsɔba, fʋnɛ aan ti ba',
ka fʋ yʋ'ʋr buon Faangid kʋdimin sa.
17 Oo Zugsɔba, bɔ ka fʋ kɛ ka ti yidigi fʋ suoya la
ka digilimi ti sʋnya ka pʋ lɛn na'asidi fɔ?
Tinam banɛ aan fʋ tʋmtʋmnib
nɛ buudkanɛ aan fʋ din la zugɔɔ, lɛm na.
18 Fʋ nidib la da sʋ'ʋgi fʋ teŋ kanɛ an kasi la ka li pʋ yuugɛ,
amaa nannanna, ti dataas la kpɛn' teŋ la ni
ka nwa'asi fʋ Pʋ'ʋsim Yir linɛ an kasi la digil teŋinɛ nɔɔd.
19Ti anɛ fʋ din kʋdimin sa;
amaa fʋ pʋ sʋ'ʋg nimbanɛ,
ba pʋ mɔri fʋ yʋ'ʋri buonnɛ baa.
Azaya 6

## Azaya tʋʋma pin'ilʋg
1 † Na'ab Uzia da kpi yʋʋm si'a la, m da nyɛ Zugsɔb la ka o zin' o na'am gbauŋ zug ka bɛɛ agɔl, ka o fuug la yidigi pɛ'ɛl Pʋ'ʋsim Yir la wʋsa.
2 † Ka Serafnam zi'e gilig o, ka yinne wʋsa mɔr kpʋkpama ayuobʋ; ka nɔk kpʋkpama ayi' lus o nindaa, ka nɔk ayi' lus o nɔba, ka mɔr kpʋkpama ayi' mɛ ian'ad.
3 Ka ba buon taaba yɛt ye,
 “Kasi, kasi, kasi!
 Zugsɔb onɛ an Paŋtita'ar Sɔb la anɛ kasi:
 dunia la wʋsa pɛ'ɛli nɛ o na'am paŋ nɛ girima!”
4 Ka ba kʋkɔya la vuud kɛ ka dɔɔg la dalamma la nɛ kugbanɛ gban'e li la dam, ka Zugsɔb Pʋ'ʋsim Yir la pɛ'ɛl nɛ nyɔ'ɔs.
5 Ka m kaas kuŋʋ yɛl ye, “Yɛl paae mam, m pʋn san'am naae! Bɔzugɔ, mam pian'ad anɛ bɛ'ɛd ka m mɛ la'am bɛ nɛ nimbanɛ pian'adi an bɛ'ɛd, ka m nini nyɛ Na'ab onɛ an Zugsɔb Paŋtita'ar Sɔb la!”
6 Ka Serafnam la yinne nɔk ma'adiŋe mak bugumsaan kanɛ dit maan daka la zug, ka ianki kɛɛn m san'an na,
7 ka nɔki li si'isi m nɔɔr ka yɛl ye, “Nɛ'ɛŋa si'isi fʋ nɔɔr si'em la, taal kanɛ bɛɛ fʋ zugin la yi ya; ba yɔɔ fʋ tʋʋmbɛ'ɛd la wʋsa sam.”
8 Ka m wʋm Zugsɔb la bu'osid ye, “Anɔ'ɔn ka m na tʋm? Ka anɔ'ɔnɛ na keŋ tisi ti?” Ka m yɛl ye, “Naa, manɛ nwa': tʋmmim.”
9 Ka o yɛl ye, “Kem yɛl nimbama ye,
 “Ya na wʋm ka lɛn wʋm
 ka kʋ gban'e li gbinnɛ.
 Ya na gɔs ka lɛn gɔs
 ka kʋ nyɛ si'ela.”
 10 Ka o lɛn yɛlim ye,
 “Kɛl ka nimbama nwa' sʋnya digilim,
 ka kɛ ka ba tʋba ziank nɛ wʋm,
 ka kɛ ka ba zu'om ka kʋ nyɛɛ.
  Ya'a ka' ala ba naan nyɛɛn nɛ ba nini,
 ka wʋmin nɛ ba tʋba,
 ka baŋin nɛ ba pʋtɛnda,
 ka tiaki lɛbi m san'an na ka m ti'ebi ba.”
 11 Ka m bu'os o ye, “M Zugsɔba, li na yuugi paae wala?” Ka o lɛbis ye,
 “Asɛɛ tempʋʋd la ti lieb dabɔɔd,
 ka nidib lɛn kae,
 ka ya' la zi'e zaalim,
 ka pɔɔd la san'am yɔɔg-yɔɔg.
 12 Asɛɛ Zugsɔb la ti kad nidibi naae
 ka ba lalig ka bas teŋ la nyain.
 13 Baa nidib piiga pʋʋgin yinne ya'a kpɛlim teŋin la,
 bugum na di teŋ la san'ami li.
 Amaa nwɛnɛ tiig ka ba ɛɛnti nwaae
 ka li gbi'ir kpɛlim si'em la,
 ala mɛn ka bielim banɛ an kasi la na kpɛlim teŋin wʋʋ gbi'ir nɛ.”
Azaya 8

Asiria anɛ Zugsɔb tʋʋma lauk
1 Zugsɔb la yɛlim ye, “Nɔkim si'eli sɔb lina niŋ ani ye, Mahesialalhasbaz.a 2 Ka m da buol Uria onɛ da an maanmaan la, nɛ Jeberekaya biig Zakaria banɛ an sida dim la ye ba dii m kasɛt.” 3 Ka m da digin nɛ m pu'a onɛ an nɔdi'es la ka o tʋk pʋʋg ka du'a biribiŋ, ka Zugsɔb la yɛlim ye, “Pʋdim biig la yʋ'ʋr ye Mahesialalhasbaz. 4 Saŋkanɛ ka biig la nam pʋ siak on na nyaŋi buol ye, ‘M ba',’ bɛɛ ‘M ma,’ la, ka Asiria na'ab pʋn kena faaɛn Damaskus teŋ nɛ Samaria la'ad la wʋsa zii lɛb o teŋin.”  5 Ka Zugsɔb la lɛn yɛlim ye;
 6 “Nimbama zan'as Siiloa ku'okanɛ pʋbid bi'el-bi'el la
 ka lɛɛ maan sumalisim nɛ Rezin nɛ Remalaya biig la zug,
 7 Zugsɔb la na kɛ ka Asiria na'ab kɛɛn ba san'an na
 ka on nɛ o zabzabidib la zab nɛ ba.
 Ba na kena nwɛnɛ Efiritis kɔldaug
 linɛ pɛ'ɛli pʋbid nɛ paŋ ka badigi li' ku'osuoya wʋsa si'em la.
 8 Li na yadig hali pil Juda teŋ la
 ka di saalib nɛ linɛ bɛɛ anina wʋsa keŋ.
 Li na yadigi nwɛnɛ kpʋkpama nɛ tiig Immanuel teŋ la wʋsa.”
 9 Tɛɛns wʋsa nidiba, wɔɔlimi zaba wɔɔlʋg,
 amaa ba na nwɛ' nyaŋi ya.
 Kɛlisimi, yanam banɛ bɛ lalli la!
 Ti'ebimi zaba
 amaa ba na nwɛ' nyaŋi ya.
 Ɛɛn, ti'ebimi zaba
 ka ba na nyaŋi ya!
 10 Gban'ami gban'e paala,
 amaa li na ba'as yɔri,
 Niŋimi yanamɛ gban'e si'em la,
 amaa li na anɛ zaalim.
 Bɔzugɔ, Wina'am bɛ nɛ ti.
 Zɔmi Wina'am
 11 Zugsɔb la pian' tisim, ka o paŋ tita'ar la bɛɛ m san'an, o sa'alim nɛ nimmua ye m da niŋid nwɛnɛ nimbama niŋid si'em la. O yɛl ye,
 12 “Linɛ ka nimbama buon gban'abɛ'ɛd la,
 fʋn da buonnɛ li ye gban'abɛ'ɛdɛ,
 mɛ da zɔt ban zɔt si'el la
 ka kɛ ka li kpɛn'ɛsif dabiem.
 13 Zugsɔb Paŋtita'ar Sɔb la ma'aa ka fʋ na gɔs o ka o an kasi.
 On ka fʋ na zɔt,
 on ma'aa ka fʋ na zɔt dabiem.
 14 † O na an wʋʋ pʋ'ʋsim dɔkanɛ an kasi,
 amaa Israel nɛ Juda sʋ'ʋlim dim wʋsa san'an,
 o na anɛ kugkanɛ na kɛ ka nidib tu'usid,
 ka an tampinkanɛ na kɛ ka ba lu.
 O na anɛ baŋi bɛnd Jerusalem dim la
 ka na gban'e ba.
 15 † Ba bɛdegʋ sid na tu'usi li.
 Ba na lii widigi yaam.
 Ba sid na bɛndi gban'e ba.”
 16 Lɔɔmi kasɛta gbauŋ la, ka maali m wada la pɔnbil
 ka kɛ ka m pa'ala la bɛɛ m nya'andɔlib la san'an.
 17 † Mam na mɔdigi gu'us Wina'am,
 la'an nɛ on su'ad o mɛŋ Jakob yidimin la.
 On ka mam na ti'e.
 18 Manɛ nwa' bɛ nɛ biis banɛ ka Zugsɔb tisim la. Ti anɛ zanbina tis Israel dim la yi Zugsɔb onɛ an Paŋtita'ar Sɔb la san'an na, Zugsɔb onɛ bɛ Zion zuor zug la.
 19 Ba ya'a ti yɛli ya ye ya kem bu'osi kikiris sɔb, bɛɛ ba'abʋgʋdib bɛɛ banɛ gɔsidi nyɛt kpi'imnam ka yɛt, yanam da siakɛ. Ya na niŋ wala bu'osid banɛ kpi la banɛ vʋe yɛla? Li nar ye nidib keŋ bu'osi ba Wina'am. 20 Nɔkimi wada la nɛ kasɛta yɛla pʋʋginɛ zamis nimbama yɛt si'em la, ka ba ya'a pʋ pian' wʋʋ lin nar si'em, li pa'an ye bɛog nam pʋ nie ba san'anɛ. 21 Ba na gɔɔnd teŋin la nɛ kɔ'ɔm nɛ sʋnsa'aŋ, kɔ'ɔm ya'a ti wʋmi ba, ba sʋʋnr na duoe hali ka ba gɔ'ɔni gɔs agɔla, ka pɔɔd nɔɔri tisidi ba na'ab nɛ ba Wina'am. 22 Ba mɛ na su'uni gɔs teŋin ka nyɛ sʋnsa'aŋ nɛ lik nɛ dabiem ma'aa, ka ba na nɔki ba lɔbi bas lik tita'arin.
Azaya Zut 64

1 Zugsɔba, aansim saŋgbana la ka sig na
ka zuoya mi'imi fʋ tuon!
2 Nwɛnɛ bugum ɛɛn la'aŋ daad si'em
ka kɛ ka ku'om lɛ'ɛg la,
ala mɛn, sigim na ka kɛ ka fʋ dataas baŋi fʋ paŋi zem si'em
ka buudi wʋsa kiridi fʋ tuon nɛ dabiem!
3 Fʋ daa tʋm tʋʋm nyalim sieba ka li lidigi ti.
Fʋ daa sig na ka zuoya mi'imi fʋ tuon.
4 Kʋdimin sa, sɔ' pʋ wʋm Wina'am si'a yɛla ka li ya'a ka' fʋʋ.
Tʋbsi'a nam pʋ wʋm,
ka nif si'a mɛ nan zi' nyɛ sɔ' ka li ya'a ka' fʋn ma'aanɛ.
Fʋnɛ sʋŋid banɛ ti'ef la.
5 Fʋ kena sʋŋid banɛ ka tʋʋm sʋma yɛla malisi ba
ka ba tɛnri fʋ suoya la.
Amaa tinamɛ daa nan kpɛn tʋm tʋʋmbɛ'ɛdi pɔ'ɔgi fʋ zi'ela la,
fʋ sʋnf daa pɛlig nɛ ti.
Ti na niŋ wala nyɛ faangirɛ?
6 Ti wʋsa yʋ'ʋn nwɛnɛ onɛ an dian'ad sɔb nɛ,
ka ti pʋpielim tʋʋma la wʋsa nwɛnɛ kparikɛnmilisa;
ti wʋsa gɔbilim nɛ nwɛnɛ vankpi'emis,
ka ti tʋʋmbɛ'ɛd la mɔri ti ken wʋʋ sisi'em.
7 Sɔ' pʋ buonnɛ fʋ yʋ'ʋr
bɛɛ mɔɔd ye o li'eli fɔ;
bɔzugɔ fʋ bidi ti kʋdig
ka kɛ ka ti gɛɛn ti tʋʋmbɛ'ɛd la yɛla.
8La'an nɛ wala, m Zugsɔba, fʋ anɛ ti ba'.
Tinam anɛ ya'ad ka fʋ an onɛ ya'abid;
fʋ nu'ugʋ maali ti wʋsa.
9 Da kɛ ka fʋ sʋnf duoe galisɛ;
da tiɛndi ti tʋʋmbɛ'ɛd la yɛla baa bi'elaa.
Wʋmmi ti sɔsʋg,
ka ti anɛ fʋ biis.
10Fʋ tempʋbanɛ an kasi la lieb nɛ pipiris;
hali Zion lieb nɛ pipirig, ka Jerusalem kilim dabɔɔd.
11 Ba nyu'oe ti Pʋ'ʋsim Yir
linɛ an fʋ din ka vɛnl hali
ka ti yaanam da zun'odif anina la,
ka la'asʋma banɛ ka ti su'a anina la wʋsa san'am.
12Ti Zugsɔba, yɛlbama wʋsa paae ti nwa',
fʋ na sin ka namisi ti ka li tʋʋgi li bɛnnɛɛ?
Azaya Zut 13

Wina'am na tɛɛg Babilon tʋbir
 1 Babilon labaar linɛ ka Wina'am da kɛ ka Amoz biig Azaya nyɛ la nwa':
 2 Kʋkʋn zug zin'ikanɛ ka tiis nɛ mɔɔd kae la,
 anina ka ba mɔɔn zaba labaar.
 Ya kaasim agɔla tisi ba
 ka ʋki ya nu'usi tiesi pa'ali ba
 ka ba dɔl kpɛɛmnam za'anɔya la kpɛn' tempʋʋgin la.
 3 Mam mɛŋ tis nimbanɛ ka m gaans la nɔɔr,
 m la'asi m nidib la,
 ba anɛ banɛ mi' zaba sʋ'ʋŋa:
 ba na zab nɛ banɛ kɛ ka m sʋnf duoe la.
 4 Kɛlisim tʋkpiidʋg kanɛ yit zuoya la zut na,
 li nwɛnɛ nidibi la'as bɛdegʋ nɛ!
 Kɛlisim tɛɛns la tʋkpiidʋg, buudi la la'asid taaba!
 Zugsɔb la la'asid o zabzabidib ye ba nwɛ' tanp.
 5 Ba yinɛ teŋ kanɛ lal,
 zin'ikanɛ an dunia la bɛn la.
 Zugsɔb la nɛ o nimbanɛ an wʋʋ o zaba la'ad la
 na san'am dunia la wʋsa.
 6 Kaasimi, ka Zugsɔb dabisir la li'el ya,
 li na kena nwɛnɛ san'auŋ linɛ yit Paŋtita'ar Sɔb san'an na.
 7 Nɛ'ɛŋa zug, sɔ' wʋsa nu'us kʋ lɛm mɔr paŋa
 ka ba ya'am na bɔdig.
 8 Dabiem na kpɛn' ba,
 ka tɔɔg nɛ sʋnsa'aŋ tita'ar na paae ba,
 ka li zabir na nwɛnɛ pu'a na sa'ae nɛ,
ka ba nini mu'oe wii ka ba yirid.
 9 Gɔsima, Zugsɔb dabisir kenna.
 Li anɛ dabisbɛ'og,
 ka anɛ o sʋnpɛɛn linɛ mɔr dabiem la dabisir.
 Li na kɛ ka tʋʋmbɛ'ɛd dim san'am
 ka teŋ la lieb dabɔɔd.
 10 † Nwadbibis banɛ bɛ saŋgbauŋin la wʋsa kʋ lɛn nie.
 Winnig na lieb lik,
 ka nwadig mɛ kʋ lɛn tans na ya'asɛ.
 11 M na namis dunia nidibi ba tʋʋmbɛ'ɛd la yɛla,
 nɛ banɛ an bugusim dim la ba bugusim la yɛla.
 M na gu'oe nyɛɛsim dim nɛ ba nyɔ'ɔg nwɛ'ɛb la,
 ka sie banɛ dʋ'ʋsidi ba mɛŋ ka ziemi ba taaba la.
 12 M na kɛ ka nidib kpɛlim bi'ela
 ka kar hali gaad sanlim vɛnla,
 hali ba na kari gaad Ofir sanlima.
 13 Man Zugsɔb onɛ an Paŋtita'ar Sɔb la sʋnf ya'a ti pɛlig,
 saŋgbana na dammid,
 ka teŋ na mi'im lin bɛ zin'isi'a la,
 daa kanɛ ka m sʋnf la'aŋi nwɛnɛ bugum la.
 14 Sɔ' wʋsa na zɔɔ lɛb o nidibin,
 ka widigi kuli ba mɛŋ teŋin.
 Ba na nwɛnɛ walis ka tɔn'ɔsnam budigi ba,
 bɛɛ pɛbanɛ pʋ mɔr kɔnbkemma.
 15 Onɛ wʋsa ka ba gban'e o ba na kʋns o,
 ka na nɔki ba zaba sʋ'ʋsi kʋʋ ba wʋsa.
 16 Ba na fanbi ba bilies teŋin kʋʋ ba, ba nini ni;
 ka kpɛn' ba yaanɛ fan' la'ad ka bibi ba pu'ab.
 17 Gɔsima, m na kɛ ka Media dim kena
 ka ba sʋʋnr duoe ka ba zab nɛ ba.
 Ba ba'a ka' nɛ anzurifaa,
 ka ba ya'amlɛog mɛ pʋ bɛ nɛ sanlimaa.
 18 Ba tiraad la na tɔn na'akim;
 ba kʋ zɔt bilies nimbaanliga
 bɛɛ ba gɔs biis ka nimbaanlig mɔri ba.
19 † Babilon sʋ'ʋlim la da vɛnli gaad sʋ'ʋlim wʋsa,
 lin ka ba mɔri dʋ'ʋsidi ba mɛŋ la.
 Nɛ nɛ'ɛnam wʋsa, Wina'am na san'ami li
 ka li na an wʋʋ on da san'am Sodom nɛ Gomora si'em la.
 20 Nid kʋ lɛn zin'in anina
 zʋmaʋŋ kaŋa hali nɛ zʋmaana banɛ dɔl nya'aŋ na la wʋsa.
 Arab dim la kʋ lɛn ti' ba sʋga anina,
 ka sɔ' mɛ kʋ lɛn kem kɔnbid anina.
 21 Pipirisin bʋnkɔnbid na dig anina,
 ka zunna na pɛ'ɛli ba yaan la.
 Viid na maali ba tɛɛd anina
 ka sian'arin bʋʋs na ian'ad anina di'em.
 22 Zaŋku'a na kaasidi ba kpi'euŋ zin'ig la,
 ka wɛbaas na digi ba vʋ'ʋsʋm zin'isin la.
 Babilon saŋa paae ya,
 o dabisa pʋ lɛn lal la.
Azumah Nelson

**Azumah Nelson** (du'am yʋʋm, 19 July 1958) anɛ Ghana onɛ da an bɔgisa nwɛ'ɛd onɛ da pin'ili nwɛ'ɛb la 1979 ti paae 2008. O da anɛ  two-weight world champion, onɛ da paam WBC bɛ 1984 ti paae 1987 nɛ  WBC super-featherweight taetil la nɔɔr ayi' bɛ1988 nɛ 1997. O da lɛm keŋ tuon nya'a  WBC nɛ IBF lightweight taetil bɛ 1990 ni. O sʋ'ʋlʋm pʋʋgʋnɛ, onɛ da mɔr ABU, nɛ Commonwealth featherweight taetil bɛ  1980 nɛ 1982. Dunia wʋsa da yɛl ye o anɛ bɔgisa nwɛ'ɛd tita'ar Africa ni, nannana onɛ pɛ'ɛs 31 onɛ nwɛ'ɛd  pound for pound bɔgisa bɛ BoxRec bɛ dunia wʋsa.  

## Onɛ da di Amateur la
Nelson naae  All-Africa Games nɛ 1978 ka 1978 mɛn an Commonwealth Games, da di sanlim nwiig bɛ featherweight saŋa ayi' la ni. Ba da tis o Amateur Boxer bɛ yʋʋm kan, ka di yinɛ Sports Writers Association of Ghana (SWAG) yʋʋm kanna. 

## Gbanvɛɛnsa
Azerbaijani carpet weaving

**Azerbaijani carpet weaving** (Azerbaijani: *Azərbaycan xalça toxuculuğu*) anɛ malʋŋ nɛ tʋʋmkʋdʋg kanɛ ka Azerbaijani nidib da tʋm. Azerbaijani carpet anɛ malʋŋ kanɛ ka ba mɔr nuusu ʋgʋd fuud ka ba labisim, tɛbisim bɛ kɔnɔb kɔnɔb ka ba paali agɔl la bɛɛ pʋ paalɛ ka ba bɔɔnsim la aan Azerbaijan ziesim yi region bɛdegʋ banɛ maan carpetnam nɛ nuus la ni. Carpet maalʋg anɛ buudi malʋŋ kanɛ lɔmisid yit tuŋ yinne lɛbid yinne ni dɔlisid nɔɔr pianad bɛɛ zamisʋg.

Yʋʋm tusa ayi nɛ piiga (2010) nii, Azerbaijani carpet weaving tʋʋma bɛ Azerbaijan la da paam suori paas UNESCO List of the Intangible Cultural Heritage of Humanity.

## Carpet Weaving nɛ sʋ'ʋlim
Yʋʋmkanɛ da tiaali Azerbaijani da paami asʋʋ-m- mɛŋi yi Soviet Union la, Azerbaijani carpet weaving malʋŋ la da anɛ bʋŋkanɛ muoe ba nini ka Azerbaijani gɔmena la da mɔɔd ye o gu, paal/gɔsim, sʋŋ kadi keŋ tuon ka nɔbʋg carpet weaving malʋŋ la. Wada kanɛ an ye ba gu ka kɛ ka carpet tʋʋmkanɛ ka Azerbaijan dim tʋm la nɔbʋg la” ka Zugraan Ilham Aliyev da pinili di yʋʋm tusa ayi nɛ anaasi la nwadis piinɛ ayi la ni, "Azerkhalcha" OJSC (Azerbaijani: *“Azərxalça" ASC*) da pinilnɛ yʋʋm tusa ayi nɛ piinɛ ayuobʋ (2016) nwadisa anu la ni, Ka ba yʋʋn pinili tiend Carpet Weaver Day nwadisa anu la daba anu daar dɔlisid Zugraan la da tis nɔɔr yʋʋm tusa ayi nɛ piinɛ ayuobʋ nwadis piinɛ yinne dabpisi nɛ anu daar la,Austrian architect Franz Janz da maal Azerbaijan Carpet Museum ka di nwɛnɛ kaapɛt ka ba kpilimnɛ ka li da siniŋ tʋʋma yʋʋm tusa ayi nɛ anaasi nwadisa anii la ni. Yaasa, State Program kanɛ da an “ye ba gu ka ka kɛ ka carpet tʋʋma kanɛ bɛ Republic of Azerbaijan la keŋ tuon, yʋʋm tusa ayi nɛ piinɛ anii (2018) la ni paae yʋʋm tusa ayi nɛ pisi nɛ ayi (2022) la ni” da paam suori tʋm yʋʋm tusa ayi nɛ piinɛ anii nwadisa ayi la ni ka di yinɛ zugraan Ilham Aliyev zug, ye ba nyaŋi paam laadi tis industry la, ka sʋŋ carpet-weaving ka di keŋ tuon, ka lɛn sʋŋi yɔɔs tʋʋma zinis paala ka bam aal kaapɛt paala.

Yaasa, gumgum maalʋg, kɔnbʋlʋg, nɛ gum fuud ʋgʋb zinis nɛ tʋʋma laapaala kɔnɔb kɔnɔb anɛ dinɛ ka ba da nɔki ba nini digil ye ba gɔs ka di maal.

## Gbanvɛɛnsa
Aziz Abdul Muniru

**Aziz Abdul Muniru** anɛ Ghana pɔlitis nwɛɛd ka lɛn an wadmaani paas Seventh Parliament of the Fourth Republic of Ghana tis Akan Constituency bɛ Volta Region sʋʋlim la maasim tiig naadɔɔg, National Democratic Congress nɔba zug.

## Gbaʋŋ zamisʋg yɛla
O da naae nɛ Kwame Nkrumah University of Science and Technology nɛ M.S.C. ka lɛn da maal B.S.C. in procurement management.

Dinɛ paas anɛ ye, o mɔr gbaʋŋ kanɛ paal ye o paas Ghana Institute of Surveyors (MGhIS) nɛ Ghana Institute of Construction (MGIOC).

## Pɔlitis
Muniru paasnɛ maasim tiig naadɔɔg ni. O da nya yʋʋm tusa ayi nɛ pii nɛ ayuobʋ (2016) Ghana wʋsa vɔɔtʋg la ni, maasim tiig naadɔɔg, ka da di Akan constituency bɛ Volta Region kʋk la. O da di vɔɔt kal tusa piinɛ atan' nɛ kɔbiswai nɛ pisnaasi nɛ yinne (13, 941) ka li zɛm nɛ vɔɔt pisnu nɛ yinne dual nɛɛm anu kɔbiga pʋʋgin (51.05%) yi vɔɔt la wʋsa pʋʋgin. O da di vɔɔt la ka bas Kofi Adjei Ntim onɛ da an wadmaan naanyaad tis wabʋg naadɔɔg la, ka da paam vɔɔt tusa awai nɛ kɔbisyɔpɔi nɛ pistan' (9, 730) dinɛ zɛm nɛ vɔɔt pistan' nɛ anu dual pisyuobʋ nɛ atan' kɔbiga pʋʋgin (35.63%), ka IND wadmaan naanyaad Joseph Kwadwo Ofori da paam vɔɔt tusa atan' nɛ kɔbisnaasi nɛ pisnii nɛ ayuobʋ (3, 486) ka li an vɔɔt pii nɛ ayi' dual pisyɔpɔi nɛ ayɔpɔi kɔbiga pʋʋgin (12.77%), ka Jonathan Tetteh onɛ da an APC wadmaan naanyaad la da paam vɔɔt kɔbiga nɛ pisnaasi nɛ awai (149) ka li zɛm nɛ nɛɛm dual pisnu nɛ anu kɔbiga pʋʋgin (0.55%) yi vɔɔt la wʋsa ni.

## Gbanvɛɛnsa
Ba'akɔlʋg

## BAAKƆLƲG WAALƲG
 **Baakɔlυg** anɛ bυgur dinɛ na nyaŋi dɔlif ka li yitnɛ fʋ yin ba'akɔlυg bɛɛ fʋ yaab yin baakɔlυg bɛɛ fʋ Ma ansib yin ba'akɔlʋg. Ba'akɔlʋg ya'a dɔlif di na kɛ ka fʋ tʋʋma an yɔɔ-yɔɔg. 

 Titʋʋnli fʋ pʋ'a diir kʋ an sʋm, di tun'e kɛ ka bikʋm bɛ fʋ yin, fʋ bʋm bɔɔr na lɛbid nya'aŋ saŋa wʋsa, fʋ yin na mɔr mʋgʋsʋg nɛ yɛl tɔɔd daar wʋsa. Yɛlbama nam ya'a ti naamid nid vʋm bɛɛ o bɛlim pʋʋgin asɛɛ o saam nɛ kpɛɛm kanɛ gɔti o yɛla du'e keŋ iee gɔs dinɛ kɛ ka yɛlbama naamid. Ba ya'a iee gɔs ka di anɛ ba'akɔlʋg wa'alʋg yɛla ba na lɛm iee gɔs ba'akɔlʋg la yit zin'i si'a, ba ya'a baŋ dinɛ yit zin'i si'a naae ba na iee di la'ad n wa'al ba'akɔlʋg la tis o bɛɛ maal di maana n tis fʋn kan ka ba'akɔlʋg la dɔl la. La'ad banɛ ka ba mɔri wa'an ba'akɔlʋg anɛ: daam kuan'ab, baa,bʋʋg, nɔɔs ayi', nɔɔs la anɛ nɔzɛn'ʋg nɛ nɔsabil, kpa'ʋŋ, ma'asa, kɔɔsa, fʋra, iilim, siind, sikir nwam, butiυŋ, zɔm nɛ ku'om. Fas ka ba wa'al ba'akɔlʋg asɛɛ ba zi'el dabisir ka buol ba'akɔndim anaasi ka di daar ka ba bɛ, ka kua'a daam, daam la bɛ daa si'a la an ba'akɔlʋg la wa'alʋg daar. Bɛʋg ya'a nie banɛ bɔɔd ba'akɔlʋg wa'alʋg la yidim na keŋ ba'akɔlʋg la yit zin'i si'a la buue bugur la mɔri kulna nɛ nid yinne. Niŋkanɛ kena la ɔnɛ ba'ad bugur la, ka o ya'a ba'a bugur la asɛɛ o kʋ nɔsabil la tis bugur la. Ka zaam saŋa ba'akɔndim la na kena nɛ ba'asiyaris n yʋʋm- yʋʋma ka nwɛ ba'asiyaris la wɔɔli gilig zak la pυυgin. Ba'akɔlʋg wa'alʋg yʋʋma nwa: “pʋnya'akudug ya'am bɔɔd daam yee; pʋnya'akudug ya'am bɔɔd wa'a yee, wa'am ka ti gɔsɛɛ.
Pʋnya'agbigbɛn ya'am bɔɔd wa'a yee 
Pʋnya'agbigbɛn ya'am kena yee o bɔɔd daam”
Ba'akɔndim la na yʋʋm ka nwɛ ba,asiyaris la nie bɛʋg nyain ka ba'akɔlʋg wʋsa ya'a kun o di'enɛ nua mɔri kuli tis o bugur la. Baa la ɛɛnti kʋnɛ vʋʋl pʋdig ayi' ka onɛ kenna maal di maan la di'e yinne ka mɛ kɛ yinne tis Aba'abil nɛ o yidim.Baa la nɛ bʋʋg la ɛɛnti kʋnɛ saŋa yinne dinɛ an kɛfa anaasi ka bɛʋg bɔɔd nier. Bʋʋg la ɛɛnti sinnɛ waa bɛɛ kɔlʋg dinɛ na sʋŋ ka Aba'abil nɔk o la'ad la sʋ anina ka naam bʋg ba'akɔlʋg la tis nidib. Ba mɛ na yiis baa la bien n mɔri yi sʋ,a ka ɔnɛ ka ba wa'al ba'akɔlʋg la kae anina. Ba na lɛb yin la yɛl ba'akɔndim la ka ba mɔra Aba'abil ka o mɔr balaar ka ba yʋʋm- yʋʋma n dɔl o ka o ken ti baŋ banɛ sʋ'a baa la bien la zin'i si'a.
Yʋʋma la nwa:
“Aba'abil ya'an iee sʋ'a
Aba'abil ya'an iee ieeb.”
Ba ya'a ti yʋʋm anwana ka Aba'abil iee pʋ nyɛ baa la bien la di pa'al ye ba'akɔlʋg la pʋ dɔl o. Amaa o ya'a nyɛ ba'akɔlʋg dɔl o. Ba'akɔlʋg la wa'alʋg nya'aŋ si'el wʋsa na lɛb yin la na.
Ba'abʋgʋsʋm nɛ Winna'am Nɛɛsim Kpinnim

Laam nɛ baabʋgʋsʋm nɛ winaam nɔdiesidib tʋʋma bɛ kɔnb-kɔnb siem laa, ba mɛ mɔr kpinnim nɛ taab.

## Ba Sieba nwana
# Ba wʋsa mɔri siis n tʋm ba tʋʋma bɔzugɔ, ba tʋʋma la ni wʋsa paal ye siis ka ba mɔr nyɛt nidib yɛla ka sʋgidi ba.
# Ba wʋsa zie nɛ tis ba nidib. Bɔzugɔ, ba wʋsa zie nɛ tʋm tisid ba nidib ye ba nyɛ yelsʋm.
# Ba wʋsa tisid ba nidib barika. Nɛ gbin paal ye ba wʋsa kaanbid albarika pianad tisi ba nidib.
Ba'ad Bʋgʋb

**Baabʋgʋsʋm** anɛ suor kanɛ ka Kusaas dɔlli siakidi ba kpiimnam bɔɔdim an siem. Li anɛ suokanɛ ka baakɔn dim dɔlli nyɛti ba nidib yɛla ka paannɛ ba ban na dɔl suosieba ka ba yɛla  maal. Amaa Winaam nɛɛsim la anɛ suokanɛ ka Kristo biis dɔlli diesid Winaam pianadlinɛ na kɛ ka ba tʋm Winaam bɔɔdim. Li anɛ suokanɛ ka Winaam nɔdies kanɛ mɔr Winaam siig nyɛt nidib yɛla ka paan nɛ ba ban na dɔl siem ka yi yɛla pʋʋgin.
Bai choi

**Bài Chòi** anɛ tʋʋma banɛ ka ba laasi bɛ Central Vietnam ka di an yʋʋma, sɛnlʋŋ, diema, pɛntʋg nɛ pʋtɛnɛr pianad yɛla, ka ba tisid nyaasim, diema ka lɛn kɛ ka nimbanɛ bɛ teŋkpɛmis sʋʋlimin la baŋid taaba. Di da paas UNESCO Intangible Cultural Heritage of Humanity laad ni nɛ yʋʋm tusa ayi nɛ piinɛ ayɔpɔi (2017). Bài Chòi ka Ministry of Culture, Sports and Tourism da nyɛ ka di an Vietnam national intangible cultural heritage din yi yʋʋm tusa ayi nɛ piinɛ anaasi (2014)- paae yʋʋm tusa ayi nɛ piinɛ ayuobʋ (2016) la ni.

Bài Chòi diema nɛ di tʋʋma anɛ diem kanɛ mɔr gbana yʋda nwɛnɛ bingo nɛ, ka Hieu artist nam nwɛɛdi li ka yʋ'ʋm yʋʋma, Tết Nguyên Đán saŋa.

## Gbanvɛɛnsa
Bakshy

**Bakshy** (Persian: بخشی, romanized: baxši) anɛ buudi malʋŋ kanɛ ka Turkmen yʋʋmyʋʋmnib yʋʋm. Labakʋda paal ye, ba anɛ banɛ ken zinis kɔnɔb kɔnɔbi yʋʋmid nɛ' nam, tʋm nwɛnɛ ba anɛ banɛ tiebid ka lɛn an nwɛnɛ ba anɛ suugin laandɛ, ka yʋʋmid yʋʋma pʋadiir, duam dabisir, nɛ malimsieba maalʋg ni. Ba yʋʋmidnɛ cappella bɛɛ ba nɔk buudi malima laadi nwɛɛdi suakid (nwiisa ayi' lute kanɛ ka ba buon ye dutar la). Turkmen bakshy malʋŋ la nwɛnɛ Turkic Ashik buudi malima an siem la.

## Gɔsim nɛ mɛn
* Bakhshi
* Music of Iran
* Music of Turkmenistan
* Dutar
* Ashik
* Greater Khorasan
* Turkmen National Conservatory

## Gbanvɛɛnsa
Baltic song festivals

**Baltic song festivals** (Estonian: *laulupidu*, Latvian: *dziesmu svētki*, Lithuanian: *dainų šventė*) anɛ amateur malʋŋ yʋʋma nɛ waab kanɛ ka ba maanɛ bɛ Baltic states ka ba zaŋi li paas UNESCO Intangible Cultural Heritage List.

## Din pin'il si'em
Ba yiiga yʋʋma malʋŋ da bɛnɛ Zürich, Switzerland nwadisa ayuobʋ la ni yʋʋm tusir nɛ kɔbisnii nɛ pisnaasi nɛ atan' (1843) la ni. Yʋʋm yʋ'ʋmnib banɛ da keŋ laasʋg la kal da anɛ nwɛnɛ nidib tusa ayi nɛ kɔbiga nɛ pisnii nɛ anaasi (2,184) (de:Schweizerisches Gesangsfest). Malʋŋ la da yadigi paae Würzburg, dinɛ bɛ Germany la yʋʋm tusir nɛ kɔbiswai nɛ pisnaasi nɛ anu (1845) la ni, ka naani anina paae Baltic states dɔlisid Baltic Germans nɛ choral society nam. Yiiga ba da maali linɛ yʋʋm tusir nɛ kɔbisnii nɛ pisyuobʋ nɛ awai (1869) ni bɛ Estonia (Estonian Song Festival), ka lɛm maal yinne yaas yʋʋm tusir nɛ kɔbisnii nɛ pisyɔpɔi nɛ atan' (1873) la ni Latvia (Latvian yʋʋma nɛ wa'ab malʋŋ). Ba'asʋgɔ malʋŋ la da paae Lithuania (Lithuanian Song Festival) nɛ yʋʋm tusir nɛ kɔbiswai nɛ pisi nɛ anaasi (1924) la ni.

## Ban maani di si'em
Balimbama anɛ malintitada banɛ laasid nidib bɛdegʋ nwɛnɛ yʋʋm yʋ'ʋmnib tusa pistan (30,000). Malima la, ka ba maani ba yʋma anu wʋsa bɛ Estonia nɛ Latvia ka mɛ maam yʋʋma anaas-naasi Lithuania sʋ'ʋlimin. Ba maanɛ buudi malima yʋʋma nɛ waab kɔn'ɔb-kɔn'ɔb. Soviet saŋa la, malʋŋ la anɛ dinɛ ka ba da maal yaam mɔri zabid mugʋsʋg sʋʋlim la ni. Yʋʋm tusir nɛ kɔbiswai nɛ pisnii (1980) la naarin, yʋʋma da an yɛlkpan ban da mɔɔd ye ba die ba mɛŋi yi banɛ da sʋoe ba la nuusin la ka sansieba ba da buoni di ye Singing Revolution. Yʋʋm tusa ayi nɛ piinɛ anaasi (2014) la ni, Estonian Song Festival da laas nidib ka ba kal nwɛnɛ nidib tusa kɔbiga nɛ pisnu nɛ awai nɛ kɔbis tan (159 300). Nɛɛŋa an laaskanɛ da paam nidib ka ba kal gaad laas banɛ gaad la wʋsa din yi sankanɛ ka Estonian da paami asʋoe-m-mɛŋ la.

## Gbanvɛɛnsa
Bamboi

**Bamboi** anɛ tembili bɛ Bole district, district kanɛ bɛ Northern Region sʋʋlim, Ghana Ya-dagɔbʋg baba. Bamboi mɔrnɛ suorakanɛ tɔɔŋi di nɛ Sawla tempʋʋg.

## Gbanvɛɛnsa
Baba Yara Sports Stadium

**Baba Yara Sports Stadium** (ka sieba buon ye Kumasi Sports Stadium) anɛ stadium kanɛ bɛ Kumasi, Ashanti sʋʋlim ka mɔr tʋʋma bɛdegʋ. Dinɛ an Ghana stadium kanɛ zuoe gati ba wʋsa, ka nyaŋidi nɔkid nidib tusa pisnaasi nɛ kɔbisnu nɛ pisi nɛ anii (40,528). Kumasi Stadium ka ba mɔri nwɛɛd bɔɔl maknam, laanɛ zɔt zɔtib (athletics) zɔti ani la. Di anɛ yiri tis Africa kilab kanɛ yʋʋri lalig hali la Asante Kotoko nɛ King Faisal. 

## Labakʋda
United African Company (UAC) da mɛ stadium la yʋʋm tusir, kɔbiswai nɛ pisnu nɛ ayɔpɔ la ni (1957) ka ba da zuŋi di ye di an bɔɔl nwɛɛb zinig yʋʋm tusir, kɔbiswai nɛ pisnu nɛ awai la ni (1959). Di yiiga ziesa la da maalnɛ yʋʋm tusir, kɔbiswai nɛ pisyɔpɔi nɛ yinne la ni (1971). Ba da maligim mɛ stadium la nɛ yʋʋm tusir, kɔbiswai nɛ pisyɔpɔi nɛ ayɔpɔi la ni (1977). Ba da tiaki di yʋʋri tis bɔɔl nwɛɛd onɛ ka ba dua o Kumasi, Baba Yara (1936–1969, ka nin da muoe Asante Kotoko yɛla hali 1955–1961) Wabʋg naadɔɔg, New Patriotic saŋa la yʋʋm tusa ayi nɛ anaasi la ni (2004). Tʋʋm titaakanɛ paasi atan ka ba da tʋm bɔɔl pakin la da naaenɛ yʋʋm tusa ayi nɛ anii la ni (2008). Ba da nwa ziesa banɛ bɛ ya-tuona baba la ka maligim mɛ two-tier stand nɛ press, corporate, nɛ VIP dɔɔg. Ziesa banɛ kpɛlim ba da maligim maali ba sʋʋŋa, ka paas kʋgʋs ka ziel panel banɛ nyɛt nyain ye di bak banɛ nwɛɛd la nɛ banɛ gɔsid la ka banɛ gɔsid la da nyaŋi zɔ kpɛn pak la pʋʋginɛ.

## Tournament nam
**1978, 2000 nɛ 2008 African Cup of Nations**

Stadium la host group maknama ayuobʋ nɛ semi-final mak yinne yʋʋm tusir, kɔbiswai nɛ pissyɔpɔi nɛ anii (1978) African Cup of Nations tournament la ni. Yʋʋm tusa ayi la ni (2000) African Cup of Nations la ni, stadium la da host maknama ayɔpɔi (7). Din nyaaŋ la ba da nwɛ yʋʋm tusa ayi nɛ anii (2008) African Cup of Nations la ani. Baba Yara stadium da lɛn host Ghana nɛ Nigeria mak yaas ban da nwɛɛd World Cup playoff first leg Arizum daar, yʋʋm tusa ayi nɛ pisi nɛ ayi nwadisa atan la dabpisi nɛ anu daar la (Friday March 25, 2022).

## Gbanvɛɛnsa
Bantama Constituency

**Bantama Constituency** anɛ constituency banɛ bɛ Parliament of Ghana la yinne. Ba vɔɔtidnɛ gaŋ nid yinne ka o aan ba wadmaan zieni tisi ba. Bantama constituency bɛnɛ Kumasi Metropolitan district linɛ bɛ Ashanti Region sʋʋlim, Ghana.

## Titɔdis
Di naam kʋk bɛnɛ Kumasi Metropolitan District pʋʋgin linɛ bɛ Ashanti Region, Ghana sʋʋlim.

## Wadmaannib

## Vɔɔtʋg

## Gbanvɛɛnsa
Barbara Ayisi Asher

Ba da dua **Barbara Ayisi Asher** nɛ yʋʋm tʋsir nɛ kɔbiswai nɛ pisyɔpɔi nɛ ayuobʋ, nwadisa ayi la dabisim pii nɛ ayi daar (12 Fulunfug 1976). O anɛ Ghana pɔlitis nwɛɛd ka da an wadmaan tis Cape Coast North Constituency dinɛ bɛ Central Region, Ghana la. O anɛ New Patriotic Party nid yinne ka da an minista of Education Ghana ni. Ba da gaŋ o ka o an kukdaan tis Women's Premier League Super Cup's Local Organizing Committee (LOC).

## O Pinilʋg nɛ o sakur yɛla
Ba da dua Ayisi Asher nɛ yʋʋm tʋsir nɛ kɔbiswai nɛ pisyɔpɔi nɛ ayuobʋ nwadisa ayi la dabisim piinɛ ayi' daar (12 Fulunfug 1976) Efutu linɛ bɛ Central Region sʋ'ʋlʋm la. O da keŋɛ Our Lady of Apostles (OLA) College of Education nɛ University of Education, Winneba. O da di'e master's degree in English literature yitnɛ University of Cape Coast.

Tʋʋma yɛla 

Ban da nam pʋ gaŋ o ye o an wadmaan la, o da anɛ Mistrɛss kʋdʋg kanɛ gɔsid Wesley Girls High School la yʋʋm tʋsa ayi nɛ piiga la ti paae yʋʋm tʋsa ayi nɛ ayuobʋ la ni.

## Pɔlitis yɛla

O anɛ Deputy Minista tis sakur bibibis la. Onɛ sʋ'oe Barbara Asher Foundation lʋgir gɔsid pu'asada nɛ na'akim nu'ug tʋʋma yɛla bɛ o constituency la. Barbara Asher Foundation paasnɛ Cape Coast Technical University Entrepreneurship Development and Innovation zamis nidib ka di paae wʋʋ pu'asada nɛ na'akim ban kɔbis ayi' ka ba yitnɛ cape coast constituency sʋ'ʋlʋmin .

## Mɛŋ bɛllim
O anɛ Kristo biig ka kɛn Victory Bible Church International. O kul sid ka mɔr biisa ayi.

## Gbanvɛɛnsa
Bawa Sunday

**Bawa Sunday** anɛ pʋliŋkpɛɛm bɛ Ghana Police service ni.

## Mɛŋ Bɛllim
Ba da dua nɛ yʋʋm tusir kɔbiswai nɛ pisyuobʋ nɛ anaasi, nwadisa ayɔpɔi la daba ayɔpɔi daar (7th July 1964). O yinɛ Navrongo bɛ Upper East region la, ka ba da kaanl o paas banɛ banad widi bɛ Ghana Police service yʋʋm tusir, kɔbiswaai nɛ pisnii nɛ anu nwadisa ayi la daba anaasi daar (4th February 1985). Ba da zuŋi o nɛ yʋʋm tusir, kɔbiswaai nɛ pisnii nɛ anu nwadisa awai la yiiga daar (1st September 1985) ka o bɛ Constable Class 2.

Ba da tud o nɛ Mounted Squadron Unit yʋʋm tusir, kɔbiswaai nɛ pisnii nɛ anu nwadis piinɛ ayi la daba atan daar (3rd December 1985) ka o dɔlis kpɛŋ la wʋsa dʋ ti kena lieb Regional Sergeant Major.

## Tʋʋma
Bawa Sunday tʋmnɛ Ghana Police Service. O tʋmnɛ lʋgʋr kanɛ gɔsid widi ban'ab zamisʋgʋ gur la'asʋgnam yɛla ka di yʋ'ʋr an Mounted Squadron Uniti bɛ Ghana Police Service ni la. 

O tʋm tis lʋgʋr la o yʋma pisnaasi banɛ ka o tʋm la ni, tʋm tʋʋma kɔnɔb nwɛnɛ supervising the stables nɛ horses under his charge, grooming horses, training in-house personnel nɛ dinɛ kpɛlim. Ti nyɛt lʋgʋr kaŋa tʋʋma nɛ State of the Nation Address nɛ Teŋ la'as sieba namin.

## Zunor
Ghana Police service tien ba pʋlinkpɛɛm yinne onɛ bɛ Mounted Squadron Unit ka o zanbin an, № 28142 Regional Sergeant Major (RSM) Bawa Sunday. Lʋgʋr la nidib pa'al Bawa Sunday pɛsigi o mɛŋ si'em tis tʋʋma la nɛ on tʋm nɛ nimmua si'em. Ba pa'al ye o tʋʋma la bɛnɛ di kɔn' nɛ o taaba la wʋsa, dinzug ka ba tiendi o yɛla ka maan malʋŋ kaŋa ye o baŋi o tʋʋma la nie ba nini ni si'em.

## Gbanvɛɛnsa
Bawku Central (Ghana parliament constituency)

**Bawku Central constituency** anɛ constituency banɛ bɛ Ghana wadmaannib na'adɔɔg la ni yinne. Constituency gaŋid nid yinne ka o aan ba wadmaanɛ zie teŋ la yɛla bɛ wadmaannib na'ayin la ka li dɔl Ghana vɔɔtʋg suor. Bawku Central constituency dinɛ bɛ Bawku Municipal district ka bɛ Upper East Region sʋʋlim, dinɛ bɛ Ghana la.

## Titɔndis
Ofis tita'ar linɛ an Bawku Municipal Assembly la bɛnɛ Bawku linɛ bɛ Upper East Region sʋʋlim, Ghana la. Fassi ka ba da maal yʋʋm tusa ayi nɛ anaasi wadmaanib vɔɔtʋg la (2004 parliamentary election la), ba da buak Pusiga constituency yi Bawku Central constituency dinɛ ka ba da buon ye Bawku East District la. Constituency la pʋ lɛn zuoe sʋʋlim la nii din yi yʋʋm tusa ayi nɛ anaasi vɔɔtʋg la (2004 election). 

## Wadmaannib
Onɛ an wadmaani tis Bawku Central constituency nannanna anɛ Mahama Ayariga onɛ ka ba da vɔɔt o yʋʋm tusa ayi nɛ pisi nwadis piinɛ yi vɔɔtʋgin la (December 2020 elections). Ayariga da anɛ wadmaani tis Bawku Central constituency din yi yʋʋm tusa ayi nɛ anu la ni (2005) amaa ka da li yʋʋm tusa ayi nɛ anii vɔɔtʋg la (2008 Elections) tis Adamu Dramani Sakande onɛ an Wabʋg Naadɔɔg, NPP nid la. Kʋk la da lieb zaalim ban da mɔr Adamu keŋ kɔɔt ka ba kpɛnɛs o sanriga ye o anɛ tensia nid ka di gɛɛns Ghana wada gbaʋŋ la. Ayariga da lɛn di kʋk la yʋʋm tusa ayi nɛ piinɛ yi vɔɔtʋg la (2012 General Elections) ni. Ba da gaŋ o ye o an wadmaani tis constituency la Ghana fourth, sixth, seventh nɛ eighth parliament la Ghana fourth Republic la ni.

Ghana Supreme Court  da kpari Adamu Dramani Sakande sanriga yʋma ayi (2 years) din yi yʋʋm tusa ayi nɛ piinɛ ayi la nwadisa ayɔpɔi la dabpisi nɛ ayɔpɔi la daar (27 July 2012). Nɛ yinɛ Mr Sumaila Biebel onɛ kuosid niigi, da mɔr pianad la keŋ kɔɔtʋ yʋʋm tusa ayi' nɛ awai la ni paal ye Dramani da pʋ mɔr suor ye o nya wadmaana ka o mɔri British nɛ Burkinabé passport.  

## Vɔɔtʋg

## Gbanvɛɛnsa
Bawku Municipal

## Bawku Mincipal District
**Bawku Mincipal sʋ'ʋlʋm** anɛ dinɛ pɛ'ɛs sʋ'ʋlʋmnam piinɛ anu Upper East,.Ghana nwa ni. Li da tɛŋin anɛ Bawku East 1439 yʋʋm  dinɛ ka Legislative Instrument (L.I) da pʋdi li, ka 1988 li da anɛ district ma'a, ka piresiden John Agyekum Kufuor yʋ'ʋn da kena pʋdʋgi li Ya-dagɔbʋg la ni yʋ'ʋn paam Garu-Tempane District August 2004; ka dinɛ yʋ'ʋn da kpɛlim la ka kilim Bawku Municipal District. 28 June 2012, ba da lɛm pʋdʋg zin'is ayi' paam Binduri District yi Ya-tuon nɛ Pusiga District yi Ya-nya'aŋ; ka dinɛ kpɛlim la an Bawku Minicipal District. Minicipal la bɛnɛ Upper East Sʋ'ʋlʋm Ya-nya'aŋ ka Bawku an ba tɛmpʋtita'ar. 

## Nidib kanl
Yʋʋm tusa ayi nɛ piiga Nidib nɛ ya kaanlʋg la pa'al ye Bawku Municipal Distrct mɔr nidib kal anɛ tusa piswai nɛ nii, kɔbis nu nɛ pistan' nɛ nii dinɛ zi'eni tis awai du'ali anaasi kɔbiga pʋʋgin nimbanɛ bɛ Upper East Region pʋʋgin wʋsa. Dap anɛ piasnaasi nɛ nii kɔbiga pʋʋgin (48.0%) ka pʋ'ab an pisnu' nɛ ayi kɔbiga pʋʋgin (52.0%). Kɔbiga pʋʋgin, nidib pistan' nɛ ayuobʋ du'ali anaasi (36.4%) bɛ tenkpɛŋ ka pisyuobʋ nɛ atan du'ali ayuobʋ (63.6%) bɛ tempʋʋgin. Di tɔdnɛ nɛ Pusiga District lɛbid Ya-datiʋŋ, Binduri District lɛbid Ya-dagɔbʋg, Garu- Tempane District lɛbidYa-nya'aŋ nɛ Bawku West District lɛbid Ya-tuon baba.

kusaasi an nimbanɛ zin'in Bawku yiiga. Buudbanɛ kpɛlim paas zin'igin la sieba anɛ Mamprusis, Bisas, Mossi, Hausas nɛ banɛ kpɛlim, banɛ kena zin'in. Nɛ wala wʋsa, ba nidib bɛdegʋ bɛ Nouthern nɛ Southern Ghana la'an nɛ Burkina Faso, Ivory Coast, Togo, Niger nɛ Nigeria.

Niib la kanl wʋsa pʋʋgin, banɛ an yʋʋm piinɛ yinne bɛɛ gaad ala, kɔbiga pʋʋgin pisnaasi nɛ ayɔpɔi du'al anii (47.8%) keŋ sakur ka pisnu nɛ yi du'ali ayi (52.2%) pʋ keŋ sakurɛ. Dap banɛ keŋ sakur kɔbiga pʋʋgin anɛ pisnu nɛ ayɔpɔi du'al ayuobʋ (57.6%) gad pʋ'abi an pistan nɛ wai du'ali atan kɔbiga pʋʋgin (39.3%).

## Economy
Kuob nɛ gʋ'ʋli an nimbanɛ bɛ sʋ'ʋlmin la tʋʋmkpɛŋ, dinɛ ta'as ka nidib pisnaasi nɛ ayɔpɔi kɔbiga pʋʋgin tʋmid kuob nɛ gʋ'ʋl tʋʋma. Zʋʋd banɛ ka ba kuod tita'am anɛ ki, soogum, kawɛnna, mui, suma,zɛnvaandnam, nanzʋ'ʋs, wata milo nɛ gɛɛn. Bʋnkɔbid nwɛnɛ niigi, pɛ'ɛs, bʋʋs, bʋmis nɛ banɛ kpɛlim bɛ district la ni.

## Malʋŋ
Kusaas malʋŋ kpɛŋ anɛ ban maan Samanpiid la. Malʋŋ sieba banɛ bɛ sʋ'ʋlim siebanamin la anɛ Zekula dinɛ ka busaans maan la. 

## Din pʋ' si'em
District la mɔr tempʋʋs nɛ tenkpɛmbama:

## Gbanvɛɛnsa
Bawku Presby Hospital

## Sibiti nwa yɛla
**Presbyterian Hospital** bɛnɛ Bawku dinɛ bɛ Ghana mwa ni. Company nwa mɔr Doctornam nɛ Laafi lʋga dinɛ ka ba ye Clinics Na'asaalin la, Sibitinam zin'is bɛdigʋ.

## Gbanvɛɛnsa
Bawku West District

## Zebilla yɛla
**Bawku West District** anɛ sʋʋlʋm yinne kanɛ pɛ'ɛs sʋ'ʋlʋmnam piinɛ anu la Upper East nwa. Sʋ'ʋlʋm kaŋa da pʋdignɛ 1988, dinɛ ka Legislative Instrument (L.I.) yʋ'ʋn da zieli di 1442. Municipal la bɛnɛ ya-nya'aŋ Upper East sʋ'ʋlʋm, ka di tɛŋ̍pʋtitaar an Zebilla (Sabil)

## Tɛŋ la bɛlim
**Bawku West** bɛnɛ Kusaʋg tɛŋgbaʋŋ la ni. Kusaasi an tɛŋgbaʋŋ la nidib, ka Kusaal an pianakanɛ ka ba pianadi anina. Kusaas teŋgbaʋŋ an Kusaʋg, nɛ'ɛŋa dɔlisi di sour.

## Ya-kpaasim
Di bɛnɛ ya-dagɔbʋgi kpie Kurkina Faso Republic, ka tɔd nɛ Bindur ya-nyaaŋ, kɛŋ tuonɛ tɔdi bɛ Talensi District nɛ Nabdam District ya-tuon ka bɛ East Mamprusi District ya-datiʋŋ. Tɛŋgbaʋŋ la anɛ wʋʋ 1,070 square kilimetres dinɛ an 12% Upper East sʋʋlʋmnɛ. Di anɛ bab kanɛ pɛɛsa anaasi mɔr tɛŋ paalʋ Upper East sʋ'ʋlʋm la ni.

## Gbanvɛɛnsa
Barbara Oteng Gyasi

Ba da dʋa **Barbara Oteng Gyasi** nɛ yʋʋm tusir, kɔbiswai nɛ pisyuobu nɛ anaasi la nwadis piiga la daba anu daar (5th October, 1964). O anɛ Ghana pɔlitis nwɛɛd ka da an wadmaant tis Prestea Huni-Valley constituency bɛ Western Region, Ghana. O anɛ New Patriotic Party (NPP) nid yinne ka da lɛn an Deputy Minister tis Lands and Natural Resources Ghana ni ka da an minister tis Tourism, Culture and Creative Arts.

## O pinilʋg nɛ o sakur yɛla
Ba da dʋa Gyasi nɛ yʋʋm tusir, kɔbiswai nɛ pisyuobu nɛ anaasi (1964). O die degree in law yitnɛ University of Ghana. O lɛm mɔr Bachelor of Law yi Ghana School of Law ni.

## Tʋʋma
O da an kpɛɛm tis legal department Vivio Energy Ghana Limited din pinil yʋʋm tʋsa ayi nɛ piinɛ ayi (2012) la kɛŋ paaɛ yʋma tʋsa ayi nɛ piinɛ ayuobu la (2016).

## Pɔlitis
On an NPP naanya nyaad la, Ba da vɔɔti tis Barbara ye o zien Prestea Huni-Valley Constituency nɔba zʋg yʋʋm tʋsa ayi nɛ piinɛ ayuobu la, amaa o da gʋʋŋ kʋk la yʋʋm tʋsa ayi nɛ pisi Ghana election la o mɛ da kɔɔŋ kʋk la nɛ tis Wisdom Cudjoe onɛ paas National Democratic Congress (NDC) la.

## Mɛŋ bɛllim
Oteng Gyasi anɛ Krristo biig. O mɔr biisa anʋ.

Nana Kwame Oteng-Gyasi anɛ Investment Banker- Serial Entrepreneur

Francis Oteng-Gyasi – Social Worker

Anthony Oteng-Gyasi JNR -Manager bɛ Family Business Barbara

Oteng-Gyasi – bɛ College zamisid Law

Cherly Oteng-Gyasi – bɛ College ni zamisid Law

## Gbanvɛɛnsa
Bawku

**Bɔk** anɛ tɛmpʋʋg, ka an Bɔk sʋʋlim wʋsa tɛmpʋtitaari bɛ Upper East tudu ni, Ghana ya-dagɔbʋg. Di kpienɛ Burkina Faso nɛ Togo titɔnris. Yʋʋm tusa ayi' nɛ piinɛ ayi' la nii, Bɔk nidib wʋsa kal bɛɛ 2012 census la ni da anɛ tusa pisyuobʋ nɛ awai nɛ kɔbisnu nɛ pisi nɛ ayɔpɔi (69, 527) 

## Buudi malima nɛ zinivɛnla

## Gbanvɛɛnsa
* "World Gazetteer online". World-gazetteer.com. Archived from the original on 2012-01-11.
* Bawku Municipal District Archived June 14, 2013, at the Wayback Machine
* "Upper East Region". List of All MMDAs in Ghana. A Public - Private Partnership Programme between Min. of Local Govt., Rural Dev. & Environment & Maks Publications & Media Services. 2006. Archived from the original on 2009-08-05. Retrieved 2008-01-01.
* "4 dead in renewed Bawku chieftaincy violence - MyJoyOnline.com". www.myjoyonline.com. 2022-01-24. Retrieved 2022-01-24.
* "Upper East Region Attractions - Ghana Tourism Homepage". Touringghana.com. Archived from the original on 2014-03-17. Retrieved 2014-04-18.
Bawku Youth Parliament

**Bawku Youth Parliament** anɛ dasam nɛ pʋasada laasʋg kanɛ bɛ Bawku bɛ Upper East Region, Ghana. Ba pinilya ka di yuug ka dasam nɛ pʋasada laasidi gbanad gbanabanɛ na sʋŋ ka temmaalʋg kena.

Youth Parliament nwa anɛ dasam nɛ pʋasada banɛ bɛ Bawku zinis kɔnɔb kɔnɔb laas taaba, ka barigaŋ kaasigɛ ka nɔŋgbannwaar mɛ kaasigɛ, asɛɛ sɔnsbanɛ mɔr nɔɔryinne nɛ temmaalʋg maaa.

## MCE pʋʋsʋg
Bawku Youth Parliament dim pʋʋs Mr Amadu Hamza ye o zusʋŋ, nɛ Zuraan Nana Akuffo Addo gaŋ o ye lieb Bawku Municipal Chief Executive (MCE) paal tis Bawku sʋʋlim wʋsa.

Dasam nɛ pʋasada la, sɔb gbaʋŋ kanɛ ka Mr Abdulai Majeed Wintimah tik ka yisi tis GNA Bawku paal ye "nidib la bas MCE la suor siem la paal dunia la nɔɔryinne kanɛ ka Bawku dim mɔr laanɛ daʋŋ kanɛ bɛ nidib la sʋʋgʋn la.

"Di paal ye nidib la nɔki ba tiiri niŋ Mr Amadu Hamza ka pʋasada nɛ dasam la nɛ Bawku dim wʋsa niŋ yadda ye o anɛ onɛ bɔɔd temmaalʋg onɛ on da tʋm siem yʋʋmbanɛ gaad la. Ba ye biesʋg kae ye zuraan gaŋir la anɛ nidib la wʋsa bɔɔdim nɛ Municipality la nɔbigir yɛla".

Ban sɔsid Winaam tisid MCE la, dasam nɛ pʋasada la pɛsigi ba mɛŋ ye ba sʋŋ o ka temmaalʋg ken Bawku Municipal nɛ Upper East wʋsa na.

## Wadmaan tiakir
Bawku dasam nɛ pʋasada ye Wadmaankanɛ bɛ la zienɛ tis constituency la wadmaannib yin vɔɔtʋg anaasi banɛ gaad la ka ba zɛrig o hali ye gʋʋŋnɛ ka pʋ nyaŋi mɔr temmaalʋgʋ ken sʋʋlimin la naa, laanɛ on da tʋm minister kɔnɔb kɔnɔb tʋʋma, gɔmena kanɛ gaad la. On pʋ maal siel la kɛya ka dasam nɛ pʋasada banɛ bɛ constituency la sunf sanam hali ka ba zi ban na maal siem ka bɔɔd tiakir. 

Nɛ zug ka dasam nɛ pʋasada banɛ bɛ Bawku Central constituency la ied tiakir ye ba paam wadmaan kanɛ na tiak constituency la ka mɔr temmaalʋg ken sʋʋlimin nɛ nɛ tɛɛnsbanɛ kpie di.

## Gbanvɛɛnsa
Bekwai Constituency

**Bekwai Constituency** anɛ constituency banɛ bɛ Parliament of Ghana la yinne. Ba vɔɔtidnɛ gaŋ nid yinne ka o aan ba wadmaan zieni tisi ba. Joseph Osei-Owusu  an wadmaani tis constituency la. O da pʋ zien naadɔɔg sia nii di naam la. O anɛ Wabʋg Naadɔɔg nid amaa o da zienɛ o mɛŋ nyadi ka di naam la, Wabʋg Naadɔɔg dim da pʋ gaŋ o la zug. Nidib tusa pistan, kɔbʋs yɔpɔi da voti tis o (34,700) ka o an. O da die naam nɛ yi Ignatius Kofi Poku Edusei onɛ da an Wabʋg Naadɔɔg nid la ni.

## Gbanvɛɛnsa
Benhazin Joseph Dahah

Ba da dua **Benhazin Joseph Dahah** nɛ yʋʋm tʋsir nɛ kɔbiswai nɛ pisyuobʋ nɛ awai la nwadisa ayi' la daba anii daar (8th fulʋŋ nwadig 1969). O anɛ Ghana pɔlitis nwɛɛd ka an wadmaani paas Seventh Parliament of the Fourth Republic of Ghana nid yinne zieni Asutifi North Constituency bɛ Brong-Ahafo Region la, dɔlisnɛ New Patriotic Party (NPP) ni.

## O pinilʋg nɛ o sakur yɛla
Ba da du'a o nɛ yʋma tʋsir, kɔbiswai nɛ pisyuobu nɛ awai nwadisa ayi la daba anii daar (8th February, 1969) Ntotroso bɛ Brong-Ahafo Region, Ghana la. O da die Bachelor of Arts degree in Integrated Development Studies yitnɛ University for Development Studies. Ban da nam pu gaŋ o ka o an wadmaan la, o da anɛ paani bɛ Ghana Education Service.

## Pɔlitis
Ba da vɔɔte tis Dahah yiiga nɛ yʋma tʋsa ayi nɛ piinɛ atan yiiga nwadik la daba ayɔpoi daar (7th January, 2013) on da nya ka di yʋma tʋsa ayi nɛ piinɛ ayi Ghana general election la. Ba da lɛn maligim vɔɔte tis o ye o zi'en o constituency noba zuk nɔɔr ayi yaas on da zien yʋma tʋsa ayi nɛ piinɛ ayuobu Ghana general elections la. O da die 54.98% vɔɔt la ni.

## Mɛŋ bɛllim
Dahah anɛ Kristo biig, o mɔr pu'a nɛ biis piiga.

## Daʋŋ
Yʋma tʋsa ayi nɛ piinɛ ayɔpoi la ka Bristish High Commission bani bɛ Ghana la da maa tis Dahah, George Boakye, Richard Acheampong nɛ Johnson Kwahu Adu ye ba sɔŋi ba kpɛɛs ka ba keŋ UK ka pu mɔr gbaŋ suŋo ka lɛɛ mori ba pɔlitis passport nam. O da sɔb visa gbaŋ ye o waenɛ zinisia nɛ o pua nɛ o ansip puayua ka ba zansi o ansip puayua la kind. Li nyaaŋ ka o lɛn sɔb visa gbaŋi tis teŋ sia ka sɔb yʋda kɔnɔb kɔnɔb ka li bɛ li kɔ nɛ yʋʋr bani ka o sɔb yiiga yɛ ba keŋ Ireland la. Ba da zan'asi o UK visa la ka ye di kʋ tʋm asɛɛ yʋʋma piiga gaad.

## Gbanvɛɛnsa
Benjamin Komla Kpodo

**Benjamin Komla Kpodo** anɛ Ghana pɔlitis nwɛɛd ka an Wadmaani paas Ghana Wadmaanib yikanɛ paasi ayɔpɔi la, Gaaba Republic kanɛ paasi anaasi la ni tis Ho Central Constituency bɛ Volta Region sʋʋlim la dim. O anɛ Manationaasim tiig Naadɔɔg (National Democratic Congress) nid.

## On siniŋ siem nɛ o sakur yɛla
Ba da dua Kpodo nɛ yʋʋm tusir, kɔbiswai nɛ pisnu nɛ atan la Nwadis piinɛ ayi la dabpisi nɛ ayi la daar (December 22, 1953). O yinɛ Tanyigbe, tenkanɛ bɛ Volta Region, Ghana la. O da maali o bachelor's degree in Administration-Accounting nɛ University of Ghana yʋʋm tusir, kɔbiswai nɛ pisnii (1980) la ni. Ka maali o master's of science in Accounting University of Lagos n bɛ Nigeria la yʋʋm tusir, kɔbiswai nɛ piswai nɛ yinne (1991) la ni.

## Pɔlitis
Kpodo paasnɛ Maasim tiig Naadɔɔg, National Democratic Congress (NDC) la ni. Yʋʋm tusa ayi nɛ piinɛ ayi (2012) la ni, o da zien Maasim tiig Naadɔɔg zugʋ nya Ho Central kʋk la Ghana  Wadmaanib yikanɛ paasi ayuobʋ la, Republic kanɛ paasi anaasi la ni ka di. Ba da lɛn vɔɔt o yaas yʋʋm tusa ayi nɛ piinɛ ayuobʋ (2016) Ghana  wʋsa vɔɔtʋg la ni, o da di nɛ vɔɔtnam pisyɔpɔi nɛ awai dual anu kɔbiga pʋʋgin (79.5%). Yʋʋm tusa ayi nɛ pisi (2020) vɔɔtʋgin la, o da lɛn di nɛ vɔɔt pisnii nɛ anu kɔbiga pʋʋgin (85%). 

## Tʋʋma
Finance Officer, University of Education, Winneba

Wadmaan (yʋʋm tusa ayi nɛ piinɛ atan yʋʋmpaal Nwadig la daba ayɔpɔi (January 7, 2013) –paae zina) 

## Mɛŋ bɛllim
O anɛ Kristo biig ka ken Evangelical Presbyterian Church. O mɔr pʋa nɛ biisa ayɔpɔi.

## Gbanvɛɛnsa
Benjamin Narteh Ayiku

**Benjamin Narteh Ayiku** (Ba da dʋa o nɛ 5 August 1964) anɛ Ghana pɔlitiks nwɛɛd. O paas Wadmaanib yikanɛ paasi anii la Gaana republic kanɛ paasi anaasi la ni tis Ledzokuku Constituency bɛ Ledzokuku Municipal District, Greater Accra Region sʋʋlim, Ghana.

## On siniŋ siem nɛ o tʋʋma
Ba da dʋa Ayiku nɛ yʋʋm tusir, kɔbiswai nɛ pisyuobʋ nɛ anaasi nwadisa anii la daba anu daar (5 August 1964). O yinɛ Teshie. O mɔnrɛ General Certificate Of Education (1986).

## Pɔlitis
Ayiku paasnɛ Ma'asim Tiig Na'adɔɔg kanɛ ka ba bu'on ye National Democratic Congress(NDC) ni. Onɛ da zieni o Naadɔɔg la nɔba zug yʋʋm tusa ayi nɛ pisi (December 2020) vɔɔtʋg la. O da di Wadmaani vɔɔtʋg la nɛ vɔɔt tusa pisnu nɛ anu, kɔbiswai nɛ pistan nɛ anii (55,938) dinɛ an pisnu dual anu kɔbiga pʋʋgin (50.5%), ka onɛ tiaal o ka pʋn dɛŋim zini kʋk la zug la, Bernard Okoe Boye onɛ an Nwabʋg Na'adɔɔg ka ti buon New patriotic Party nid la paam vɔɔt Tusa pisnu nɛ anaasi nɛ pisyɔpɔi nɛ ayi (54,072) dinɛ an pisnaasi nɛ anii duaali anii kɔbiga pʋʋgin (48.8%).

**Laasbanɛ ni ka o tʋasbanɛ ni ka o tʋm**

O paas laasbanɛ gɔsid Food, Agriculture and Cocoa Affairs nɛ Members holding Office of Profit Wadmaan yikanɛ paasi anii la Gaana republic kanɛ paasi anaasi la ni.

## Mɛŋ bɛllim
O anɛ Kristo biig.

## Gbanvɛɛnsa
Benjamin Yeboah Sekyere

**Benjamin Yeboah Sekyere** anɛ Ghana pɔlitis nwɛɛd ka an wadmaani paas Wadmaanib yikanɛ paasi ayɔpɔi nɛ anii Ghana republic kanɛ paasi anaasi la tis Tano South Constituency bɛ Ahafo region la Wabʋg Naadɔɔg, New Patriotic Party nɔba zug. o anɛ deputy Minister tis Ahafo region ka ba nan maal bʋmpaal la.

## On siniŋ siem nɛ o sakur yɛla
Ba da dʋa Sekyere nɛ yʋʋm tusir, kɔbiswai nɛ pisyɔpɔi nɛ ayɔpɔi Nwadisa atan la daba anaasi daar da an arizum la (Friday, 4 March 1977) Derma bɛ Ahafo region la. o da maali o bachelor's degree in Business Administrationnɛ University of Ghana, fassi ka o maal din la, o da maali o HND Accounting Sunyani Polytechnic la ni. O mɔr MBA. Accounting/Finance yi University of Professional Studies.

## Tʋʋma nɛ pɔlitis yɛla
O da anɛ Accountant gbaʋŋ zamisʋg lʋgʋr la ni, Ghana Education Service. Fassi ka o kpɛn pɔlitis la, o da anɛ principal Accountant Berekum Municipal Officer tis gbaʋŋ zamisʋg lʋgʋr la, Ghana Education Service. Ba da lɛn vɔɔt o yaas yʋʋm tusa ayi nɛ pisi (2020) Ghana  wʋsa vɔɔtʋg la ni ka o keŋ paas Wadmaanib yit kanɛ paasi anii la Ghana  republic kanɛ paasi anaasi la ni. O da di kʋk la nɛ vɔɔt tusa pisi nɛ ayi nɛ pistan nɛ anaasi (22,034) ka Hanna Bissiw paam vɔɔt tusir piinɛwai, kɔbisyɔpɔi nɛ pistan nɛ yinne (19,731). O da anɛ Deputy Minister tisi Ahafo region yʋʋm tusa ayi nɛ pisi la ni (2020).

## Mɛŋ bɛlim
O mɔr pʋa nɛ biis atan. O kennɛ Seventh-Day Adventist.

## Laasbanɛ ni ka o tʋm
O paas laaskanɛ gɔsid tʋʋma nɛ ya yɛla (Works and Housing) ka lɛn paas laaskanɛ gɔsid nɔŋ sier suoya la (Poverty Reduction Strategy). nannanna o anɛ ranking member tis laaskanɛ gɔsid nɔŋ sier suoya la (Poverty Reduction Strategy) o lɛn paas laaskanɛ gɔsid tam nɛ tiis yɛla (Lands and Forestry) nɛ Local Government and Rural Development Committee.

## Tʋʋmsʋma
Yʋʋm tusa ayi nɛ piinɛ anii la ni (2018), o da nɔk lɔr (school bus) tis Samuel Otu Senior High School. O da lɛn nɔk komputanam pisi (20 laptops) tis SHS sieba nɛ sakur fuud kɔbisnii nɛ pisyɔpɔi nɛ yinne (871 uniforms) tis sakur sieba Tano South.

## Gbanvɛɛnsa
Benson Tongo Baba

**Benson Tongo Baba** anɛ Ghana  pɔlitis nwɛɛd ka an wadmaan n paas wadmaanib yir linɛ paas ayɔpɔi  Ghana  Republic linɛ paas anaasi la ni n tis Talensi linɛ bɛ Upper East Region sυυlum la, o anɛ Maasim Tiig Naadɔɔg la nid. Ba da dua o nɛ Buniya nyaaŋ nwaris awai la li dabisim piisi nɛ atan yυυm tusir nɛ kɔbiswai nɛ piisnaasi nɛ anii la ni.

## O vυm pinilυg nɛ o sakur yɛla
Benson yinɛ Tengzuk-Tongo sυυlυm. O mɔr linɛ an paan kasɛta gbaυŋ n yi Pusiga Training College nɛ University of Education Winneba.

## Gbanvɛɛnsa.
Bede Ziedeng

**Bede Anwataazumo Ziedeng** anɛ Gaana pɔlitiks nwɛɛd. Ba da dua o nɛ Buniya nyaaŋ nwaris piiga la li dabisim piisi nɛ ayi tυυm tusir nɛ kɔbiswai nɛ piisnu nɛ anaasi la ni, nidib bɛdigu buon o ye Bede Ziedeng. Yuma tusa yi nɛ anii la ni ka Bede Ziedeng da zien Democratic Freedom Party naadɔɔg la zugu nyaa Lawra-Nandom wadmaanib kυk la amaa ka girima daan Ambrose Dery da di ka bas o. Ziedeng da an Democratic Freedom Party (DFP) naadɔɔg la gbaυŋ sɔbid yuma tusa yi nɛ ayuobu la ni.    

## Vυm bɛllim
Bede Ziedeng yinɛ Eremon-Lawra linɛ bɛ Upper West Region sυυlυm la. O da naae sakur ka die kasɛta gbaυŋ line an Ordinary nɛ Advance level yυυm tυsir nɛ kɔbiswai nɛ piisyɔpɔi nɛ anii la ni. Bede Ziedeng da lɛn tɔlisi naae ka die kasɛta gbaυŋ line an LLB Hons yυυm tυsir nɛ kɔbiswai nɛ piisnii nɛ anaasi la ni. Lin nyaaŋ ka o lɛn tɔlisi naae ka die kasɛta gbaυŋ linɛ an Barrister at Law yυυm tυsir nɛ kɔbiswai nɛ piisnii nɛ ayuobu la ni.

## Tυυma
Bede Ziedeng anɛ bank clerk n tis housing and construction. Onɛ da an Northern & Upper East Office of Revenue Commissioners la kpɛɛm. Onɛ da Northern nɛ Upper West Region sυυlυm la minista nyaandɔl. Wadmaanib yir la nii, o paas kpɛɛm banɛ gɔsid wada yɛla la ni n aan ba kυk daan nyaandɔl. Wadmaanib yir la ni yaasɛ, o paas nimbanɛ gɔsid lɔɔm suoya yɛla la ni.    

Yυυma tυsa yi nɛ anii la ni ka Ziedeng da zien Democratic Freedom Party la naadɔɔg zugu yina nyaa Lawra-Nandom wadmaanib kυk la amaa ka girima Ambrose Dery bɛ Wabυg Naadɔɔg la ni la da di ka bas o. Lin nyaaŋ ka o lɛn zien yuma tusa yi nɛ piina yuobu la ni ka pυ dii, ka yuma tusa yi nɛ piisi la ni ka o yuυn zien yaas nyaan di n an wadmaan n tis Lawra linɛ bɛ Upper West Region sυυlυm la.  

## O vυm bɛllim
Bede Ziedeng anɛ Kristo biig.

## Gbanvɛɛnsa